text: 17-årig bilist fløj ind i havehus
  25 februar 2014 kl. 06.07
  En 17-årig bilist fløj sent mandag aften ind i et havehus i Ribe med høj hastighed.
  En politipatrulje havde iagttaget den unge bilist i Rødding og satte efter ham. Det fik ham til at trykke speederen i bund. Jagten sluttede ved rundkørslen Obbekjærvej, Nørremarksvej i Ribe.
  Bilisten kørte op på midten af rundkørslen. Midterrabatten virkede som en affyringsrampe, så bilen fløj 35 meter og landede i et havehus af træ.
  Hastigheden på turen fra Rødding til Ribe kom op på mellem 160 til 180 kilometer i timen.
  Den 17-årige fik nogle knubs, men ellers har han det fint, melder Syd- og Sønderjyllands Politi.
  Den unge mand havde i sagens natur ikke kørekort, bilen havde han snuppet fra et familiemedlem og stjålet et par nummerplader. Bilen var afmeldt på motorkontoret.
  Politiet har mistanke om, at bilisten var påvirket af spiritus, medicin eller stoffer.
  